Document ID: 32013D0524

NEUVOSTON PÄÄTÖS,
annettu 17 päivänä lokakuuta 2013,
Euroopan unionin puolesta yhteistä passitusta käsittelevässä EU-EFTA-sekakomiteassa esitettävästä kannasta 20 päivänä toukokuuta 1987 tehdyn yhteistä passitusmenettelyä koskevan yleissopimuksen muuttamisesta HS-nimikkeiden ja pakkauskoodien muuttamisen osalta annettavan päätöksen hyväksymiseen
(2013/524/EU)
EUROOPAN UNIONIN NEUVOSTO, joka
ottaa huomioon Euroopan unionin toiminnasta tehdyn sopimuksen ja erityisesti sen 207 artiklan 4 kohdan ensimmäisen alakohdan yhdessä sen 218 artiklan 9 kohdan kanssa,
ottaa huomioon Euroopan komission ehdotuksen,
sekä katsoo seuraavaa:
(1)
Yhteistä passitusmenettelyä koskevan 20 päivänä toukokuuta 1987 tehdyn yleissopimuksen (1), jäljempänä ’yleissopimus’, 15 artiklassa valtuutetaan yleissopimuksella perustettu yhteistä passitusta käsittelevä EU-EFTA-sekakomitea suosittamaan ja hyväksymään päätöksillään muutoksia yleissopimukseen ja sen liitteisiin.
(2)
Tulliyhteistyöneuvosto hyväksyi 26 päivänä kesäkuuta 2009 suosituksen harmonoidun järjestelmän nimikkeistön muuttamisesta. Mainitun suosituksen vuoksi komission täytäntöönpanoasetus (EU) N:o 1006/2011 (2) tuli voimaan 1 päivänä tammikuuta 2012, ja sillä korvattiin HS-nimike 1701 11 kahdella uudella HS-nimikkeellä 1701 13 ja 1701 14, sekä HS-nimike 2403 10 kahdella uudella HS-nimikkeellä 2403 11 ja 2403 19.
(3)
Koska HS-nimikkeet 1701 11 ja 2403 10 korvattiin täytäntöönpanoasetuksella (EU) N:o 1006/2011, nämä nimikkeet olisi muutettava myös yleissopimuksen lisäyksen I liitteessä I (Petosriskille alttiit tavarat).
(4)
Yhdistyneiden kansakuntien Euroopan talouskomissio on antanut suosituksen N:o 21 tarkistuksen 8.1 muun muassa pakkauskoodeista. Sen vuoksi lisäyksen III liitteessä A2 oleva luettelo pakkauskoodeista olisi mukautettava mainitun tarkistuksen mukaisesti.
(5)
Koska pakkauskoodien muoto on muuttunut aakkosellisesta (a2) aakkosnumeeriseksi (an2), yleissopimuksen lisäyksen III liitteessä A1 määrätty pakkauslajien koodin (31 kohta) tyyppi/pituus olisi myös muutettava vastaavasti.
(6)
Sen vuoksi olisi määritettävä Euroopan unionin kanta muutosehdotukseen,
ON HYVÄKSYNYT TÄMÄN PÄÄTÖKSEN:
1 artikla
Yhteistä passitusta käsittelevässä EU-EFTA-sekakomiteassa 20 päivänä toukokuuta 1987 tehdyn yhteistä passitusmenettelyä koskevan yleissopimuksen muuttamista koskevan EU-EFTA-sekakomitean päätöksen N:o 2/2013 hyväksymisestä Euroopan unionin puolesta esitettävä kanta perustuu tähän päätökseen liitettyyn päätösluonnokseen.
Unionin edustajat yhteistä passitusta käsittelevässä EU-EFTA-sekakomiteassa voivat sopia päätösluonnokseen tehtävistä vähäisistä muutoksista ilmoitettuaan asiasta asianmukaisesti neuvostolle.
2 artikla
Komissio julkaisee 1 artiklassa tarkoitetun yhteistä passitusta käsittelevän EU-EFTA-sekakomitean päätöksen Euroopan unionin virallisessa lehdessä, kun se on hyväksytty.
3 artikla
Tämä päätös on osoitettu kaikille jäsenvaltioille.
Tehty Luxemburgissa 17 päivänä lokakuuta 2013.

Labels: 13
3
15
5